En aftale om et nyt forsvarsforlig er i følge Socialdemokratiets ordfører på området lige om hjørnet.

Tirsdag er det to uger, siden Venstres Troels Lund Poulsen præsenterede regeringens udspil til et historisk stort forsvarsforlig. Ved et pressemøde tirsdag 30. maj sagde den fungerende forsvarsminister, at målet var at lande en aftale inden udgangen af juni. Nu fortæller Socialdemokratiets forsvarsordfører, Simon Kollerup, at der er skred i forhandlingerne, og at en aftale kan lande snart. - Forhandlingerne går godt. Jeg tror, det vil kunne lykkes inden for en overskuelig fremtid at lande en bred politisk aftale. - Jeg synes, enigheden begynder at udkrystallisere sig omkring landets kommende forsvarsforlig. Jeg tror, vi er tæt på, siger Simon Kollerup i TV MIDTVEST-programmet Krydsfelt. Taler vi om i næste uge? - Det kunne det godt være, vurderer han. Skeptisk LA'er Simon Kollerup medvirker i en ny udgave af det politiske magasin Krydsfelt, hvor han står overfor en anden forsvarsordfører, Liberal Alliances Carsten Bach. Han har ikke samme optimisme om, hvor hurtigt en aftale kan landes. Carsten Bach ser ikke for sig, at det bliver i næste uge. - Jeg vil tro, at vi er nødt til at trække den lidt længere. - Jeg tror, der er partier længere ude på højrefløjen, som kan have en interesse i at få det her til at trække i langdrag og få det til at se ud, som om det er meget besværligt, og at der er nogle store knaster. - Så jeg er ikke helt så optimistisk, hvad angår tidshorisonten, som Simon Kollerup er, siger LA's forsvarsordfører. Gevinst for landsdelen Enighed er der til gengæld om, at en kommende forsvarsaftale vil smitte af på Midt- og Vestjylland. 143 milliarder kroner er over en 10-årig periode i spil. Med kaserner i Skive, Holstebro og Karup er forventningen både i Liberal Alliance og i Socialdemokratiet, at der vil ryge betydelige beløb den vej. - Når man giver en saltvandsindsprøjtning til forsvaret på 143 milliarder kroner, så vil en meget stor del jo gå til at få fundamentet under det danske forsvar gjort klart og stærkt igen. - Og det kan for eksempel være kasernebygninger i Skive, der skal opgraderes og opprioriteres. Det samme kan gøre sig gældende i Holstebro og i Karup, siger Simon Kollerup. For Liberal Alliance handler det om at få flere til at ville et arbejdsliv i forsvaret. Også på kaserner i Midt- og Vestjylland. Især også fordi, der kommer til at skulle skrues op for Danmarks internationale engagement. - Noget af det, vi fremadrettet kommer til at have megen fokus på, det er en permanent tilstedeværelse i Baltikum med danske hærsoldater. Det kommer til også at fylde noget her i landsdelen, når der skal bygges op, mener Carsten Bach. - Vi skal have flere soldater. Vi skal have folk, vi kan have udstationeret permanent i Baltikum. Vi skal have folk, der kan varetage helikopterberedskab, troppetransport og andet. Så der er masser af opgaver, når man putter så mange penge ind i forsvaret, vurderer Liberal Alliances forsvarsordfører.